Un satélite Sentinel 1.
**Sentinel** é unha serie de misións espaciais da Axencia Espacial Europea que son parte do programa Copérnico para a observación da Terra co fin de estudar o cambio climático, a extensión do xeo polar, problemas de urbanismo e agricultura e dar apoio en situacións de catástrofe natural, entre outros.

Características
---------------

As misións Sentinel están formadas por satélites ou por instrumentos científicos a bordo de satélites de terceiros co fin de facer determinadas observacións. Cada misión está centrada na observación de determinadas características usando certos instrumentos.

Sentinel 1
----------

A misión Sentinel 1 está formada por catro satélites, dous deles (Sentinel 1A e 1B) lanzados o 3 de abril de 2014 e o 25 de abril de 2016, cos outros dos (Sentinel 1C e 1D) a ser lanzados no futuro. Son satélites de observación mediante radar de apertura sintética en banda C construídos sobre o bus Prima e cunha masa de máis de 2000 kg. Os satélites poden observar cunha resolución de entre 5 e 25 m segundo o modo operativo. A misión está pensada para ter continuidade cos datos dos satélites ERS e Envisat. Sentinel-B finalizou a súa misión en 2022.

Sentinel 2
----------

Os Sentinel 2 están adicados a obter imaxes multiespectrais de alta resolución para monitorizar a cobertura vexetal e hidrolóxica, o solo e as áreas costeiras, entre outros. Tamén poden enviar información a servizos de emerxencia. Lanzáronse o Sentinel 2A o 23 de xuño de 2015 e o Sentinel 2B o 7 de marzo de 2017, con previsión de lanzar no futuro os Sentinel 2C e 2D. Os instrumentos dos Sentinel 2 poden producir imaxes cubrindo 290 km de ancho cunha resolución espacial de entre 10 e 20 m en trece canais, desde o visible ao infravermello. Están pensados para dar continuidade ás misións Landsat e SPOT e usan o bus AstroBus-L, cunha masa duns 1130 kg.

Sentinel 3
----------

Os Sentinel 3 son satélites con varios instrumentos para medir a topografía da superficie oceánica, a temperatura e a cor da terra e do mar e servir de apoio para os sistemas de predicción meteorolóxica e observación climática. Os seus datos dan continuidade a misións como Envisat e CryoSat. Están construídos co bus Prima, contando cunha masa duns 1200 kg. O Sentinel 3A lanzouse o 16 de febreiro de 2016, mentres que Sentinel 3B foi lanzado o 25 de abril de 2018, cos Sentinel 3C e 3D a ser lanzados no futuro.

Sentinel 4
----------

Un MTG-S cun Sentinel 4 a bordo.
Sentinel 4 consiste nun sondeador no visible, no ultravioleta e no infravermello próximo que viaxará a bordo dun satélite meteorolóxico Meteosat Third Generation no futuro. O instrumento está pensado para obter datos da calidade do aire e medir os niveis de ozono, dióxido de nitróxeno, dióxido de xofre, formaldehido e outras especies, así como medir o espesor óptico de aerosoles e a dispersión destes coa altura.

Sentinel 5P
-----------

Sentinel 5P (P de *Precursor*) é un satélite de baixo custo lanzado como adianto de Sentinel 5. Foi lanzado o 13 de outubro de 2017 e está adicado a estudar a química atmosférica mediante a medición de gases traza e aerosoles que afectan á calidade do aire. O satélite da continuidade aos datos de Envisat e Aura. Usa o bus AstroBus-L 250M e ten unha masa de 900 kg.

Sentinel 5
----------

Sentinel 5 é un instrumento que viaxará a bordo dos satélites METOP-SG para estudar a atmosfera, continuando as observacións de Sentinel 5P.

Sentinel 6
----------

*Artigo principal**:* Sentinel-6.
Sentinel 6, tamén coñecidos como *Jason-CS*, son satélites para facer medicións altimétricas mediante radar da altura da superficie mariña para estudos oceanográficos e climáticos. Os Sentinel 6 usan unha plataforma derivada de CryoSat. O primeiro foi lanzado o 21 de novembro de 2020 e están deseñados para dar continuidade aos datos dos satélites Jason.

Expansións Sentinel
-------------------

Ademais das misións en curso, hai planificadas seis misións de expansión para seguir dando servizo no futuro:

* CHIME (*Copernicus Hyperspectral Imaging Mission for the Environment*): un satélite para observar mediante un espectrómetro do visible ao infravermello co que proporcionar información e apoio á agricultura sostible, á xestión da biodiversidade e caracterizar as propiedades dos solos.

* CIMR (*Copernicus Imaging Microwave Radiometer*): un radiómetro de microondas para medir a temperatura do mar, a concentración de xeos mariños e a salinidade da superficie do mar.

* CRISTAL (*Copernicus Polar Ice and Snow Topography Altimeter*): un satélite cun altímetro radar e un radiómetro de microondas para medir o espesor do xeo mariño e da neve.

* LSTM (*Copernicus Land Surface Temperature Monitoring*): un satélite cun sensor no infravermello térmico de alta resolución temporal e espacial para medir a temperatura da superficie do solo.

* ROSE-L (*Copernicus L-band Synthetic Aperture Radar*): un radar de apertura sintética en banda L capaz de atravesar vexetación, neve e xeo, proporcionando información que os Sentinel 1 non poden dar agora.

Historial de lanzamentos
------------------------

| Misión | Data de lanzamento | Foguete lanzador | Notas |
| --- | --- | --- | --- |
| Sentinel 1A | 3 de abril de 2014 | Soiuz-ST A Fregat-M | Éxito |
| Sentinel 2A | 23 de xuño de 2015 | Vega | Éxito |
| Sentinel 3A | 16 de febreiro de 2016 | Rokot KM | Éxito |
| Sentinel 1B | 25 de abril de 2016 | Soiuz-ST A Fregat-M | Éxito |
| Sentinel 2B | 7 de marzo de 2017 | Vega | Éxito |
| Sentinel 3B | 25 de abril de 2018 | Rokot KM | Éxito |
| Sentinel 5P | 13 de outubro de 2017 | Rokot KM | Éxito |
| Sentinel 6A | 21 de novembro de 2020 | Falcon 9 | Éxito |

Notas
-----

1. 1 2 3 4 5  Mark Wade (2023). "Sentinel" (en inglés). Consultado o 11 de decembro de 2023.
2. 1 2 3 4 5 6 7 8  ESA (ed.). "The Sentinel missions" (en inglés). Consultado o 11 de decembro de 2023.
3. 1 2 3 4 5 6 7 8  ESA (ed.). "Sentinel Overview" (en inglés). Consultado o 11 de decembro de 2023.
4. 1 2 3 4 5  Gunter Dirk Krebs (2023). Gunter's Space Page, ed. "Sentinel 1A, 1B, 1C, 1D" (en inglés). Consultado o 11 de decembro de 2023.
5. 1 2 3 4 5  Gunter Dirk Krebs (2023). Gunter's Space Page, ed. "Sentinel 2A, 2B, 2C, 2D" (en inglés). Consultado o 11 de decembro de 2023.
6. ↑  Gunter Dirk Krebs (2023). Gunter's Space Page, ed. "Sentinel 3A, 3B, 3C, 3D" (en inglés). Consultado o 11 de decembro de 2023.
7. ↑  Gunter Dirk Krebs (2023). Gunter's Space Page, ed. "MTG-S 1, 2 (Meteosat 13, 16 / Sentinel 4A, 4B)" (en inglés). Consultado o 11 de decembro de 2023.
8. ↑  Gunter Dirk Krebs (2023). Gunter's Space Page, ed. "Sentinel 5p" (en inglés). Consultado o 11 de decembro de 2023.
9. ↑  Gunter Dirk Krebs (2023). Gunter's Space Page, ed. "METOP-SG-A 1, 2, 3" (en inglés). Consultado o 11 de decembro de 2023.
10. ↑  Gunter Dirk Krebs (2023). Gunter's Space Page, ed. "Jason-CS A, B (Sentinel 6A, 6B / Sentinel 6 Michael Freilich)" (en inglés). Consultado o 11 de decembro de 2023.
11. ↑  ESA (ed.). "Copernicus Sentinel Expansion missions" (en inglés). Consultado o 11 de decembro de 2023.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Sentinel*** |

### Outros artigos

* Soiuz-ST A Fregat-M
* Vega (foguete)
* Rokot KM
* Falcon 9
* Envisat
* European Remote Sensing satellite
* CryoSat